16 Nyeoeng ena ea hore na “Ke Mang Molimo ea Phahameng ka ho Fetisisa?,” batho ba Jehova ba ne ba lokela ho fana ka bopaki bo hlakileng ba hore Jehova ke eena feela Molimo oa ’nete. O ile a re ke ‘sechaba seo a iketselitseng sona, e le hore se phete thoriso ea hae.’ (Esa. 43:21) Ba ne ba jere lebitso la hae. Kaha Jehova o ne a ba lopolotse Egepeta, ba ne ba lokela ho emela bobusi ba hae ka pel’a lichaba tse ling. Ha e le hantle, ba ne ba lokela ho ikutloa ka tsela eo moprofeta Mikea a ileng a hlalosa hore batho ba Molimo kajeno ba tla ikutloa ka eona, ha a re: “Lichaba tsohle li tla tsamaea se seng le se seng ka lebitso la molimo oa sona; empa re tla tsamaea ka lebitso la Jehova Molimo oa rōna ho isa nakong e sa lekanyetsoang, esita le ka ho sa feleng.”—Mik. 4:5.